b'\n_START_ARTICLE_\nDorchester-on-Thames\n_START_SECTION_\nHistorie\n_START_PARAGRAPH_\nOmr\xc3\xa5det har v\xc3\xa6rt bosatt siden minst neolittisk tid. I nord for landsbyen var det et hellig neolittisk sted, n\xc3\xa5 i stor grad \xc3\xb8delagt av graving etter grus. P\xc3\xa5 en av Sinodun Hills p\xc3\xa5 motsatt side av Themsen var en bosetning med jordvoll bebodd under bronsealderen og jernalderen. To av Sinodun Hills b\xc3\xa6rer s\xc3\xa6rskilte landemerker av gamle tr\xc3\xa6r kalt for Wittenham Clumps. I n\xc3\xa6rheten av landsbyen er Dyke Hills hvor det finnes levninger av en bygdeborg fra jernalderen_NEWLINE_Dorchesters lokalisering i n\xc3\xa6rheten av navigerbare Themsen og omgitt av vann p\xc3\xa5 tre sider gjorde det strategisk for b\xc3\xa5de bosetning og forsvar. Romerne bygde en vicus (bosetning) her med en vei som knyttet bosetningen til en milit\xc3\xa6rleir ved Alchester, 25\xc2\xa0km i nord. Bosetningens romerske navn er uklart; tilbakeskrivning til Bedas Dorcic er ikke underst\xc3\xb8ttet._NEWLINE_I 634 sendte pave Honorius I en biskop ved navn Birinus for \xc3\xa5 omvende sakserne i Themsendalen til kristendommen. Kong Kynegils av Wessex ga Dorchester til Birinus som sete for et nytt Dorchester bisped\xc3\xb8mme. Bisped\xc3\xb8mmet var meget stort og dekket det meste av Wessex og Mercia. Bispesetet Dorchester gjorde landsbyen til de facto hovedstad av Wessex, som senere ble et dominerende kongerike i England. Til sist ble Dorchester erstattet av Winchester da bispesetet ble overf\xc3\xb8rt dit i 660. Kortvarig p\xc3\xa5 slutten av 670-tallet var Dorchester p\xc3\xa5 nytt et bispesete under kontroll av Mercia._NEWLINE_Dorchester ble et bisped\xc3\xb8mme enda en gang en gang rundt 875, da den mercianske biskopen av Leicester overf\xc3\xb8rte sitt sete hit. Bisped\xc3\xb8mmet ble sl\xc3\xa5tt sammen med Lindsey bisped\xc3\xb8mme i 971 og biskopens sete ble flyttet til Lincoln i 1072._NEWLINE_P\xc3\xa5 1100-tallet ble kirken forst\xc3\xb8rret for \xc3\xa5 tjene et klostersamfunn av agustinske kanniker. Kong Henrik VIII oppl\xc3\xb8ste klosteret i 1536, og etterlot da en liten landsby med en meget stor sognekirke.'